b'\n_START_ARTICLE_\nHiperurikemija\n_START_SECTION_\nVzroki\n_START_PARAGRAPH_\nPovi\xc5\xa1ane ravni se\xc4\x8dne kisline povzro\xc4\x8dajo razli\xc4\x8dni dejavniki, vklju\xc4\x8dno z genetskim nagnjenjem, odpornostjo proti insulinu, povi\xc5\xa1anim krvnim tlakom, oslabelim ledvi\xc4\x8dnim delovanjem, debelostjo, prehrano, uporabo diuretikov in u\xc5\xbeivanjem alkohola. Med na\xc5\xa1tetimi je u\xc5\xbeivanje alkohola najpomembnej\xc5\xa1i vzrok._NEWLINE_Vzroki hiperurikemije se lahko uvrstijo v tri skupine: povi\xc5\xa1ana proizvodnja se\xc4\x8dne kisline, zmanj\xc5\xa1ano izlo\xc4\x8danje se\xc4\x8dne kisline ter vzroki me\xc5\xa1anega tipa. Povi\xc5\xa1ano proizvodnjo lahko povzro\xc4\x8dita visoka vsebnost purinov v prehrani in pove\xc4\x8dana presnova purinov. Zmanj\xc5\xa1ano izlo\xc4\x8danje je lahko posledica ledvi\xc4\x8dnih obolenj, nekaterih zdravil ter kompeticija za ekskrecijo med se\xc4\x8dno kislino in drugimi molekulami. Med vzroke me\xc5\xa1anega tipa uvr\xc5\xa1\xc4\x8damo visoke koncentracije alkohola in/ali fruktoze v krvi ter stradanje.\n_START_SECTION_\nPovi\xc5\xa1ana proizvodnja\n_START_PARAGRAPH_\nHrana, bogata s purini, redko povzro\xc4\x8di hiperurikemijo in sama ne more biti zadosten vzrok za njen pojav. Vsebnost purinov je v razli\xc4\x8dnih vrstah hrane razli\xc4\x8dna. Pri povzro\xc4\x8danju pove\xc4\x8dane proizvodnje se\xc4\x8dne kisline naj bi bila pomembnej\xc5\xa1a hrana, bogata s purinskima molekulama adeninom in hipoksantinom._NEWLINE_Hiperurikemija zaradi povi\xc5\xa1ane proizvodnje se\xc4\x8dne kisline je pogost zaplet po presaditvi organov. Sindrom tumorske lize lahko povzro\xc4\x8di zelo visoke ravni se\xc4\x8dne kisline v krvi, ki pogostoma vodijo v ledvi\xc4\x8dno odpoved. Tudi Lesch-Nyhanov sindrom povezujejo z zelo visokimi krvnimi koncentracijami uratov.\n_START_SECTION_\nZmanj\xc5\xa1ano izlo\xc4\x8danje\n_START_PARAGRAPH_\nHiperurikemijo zaradi zavrtega izlo\xc4\x8danja se\xc4\x8dne kisline povzro\xc4\x8dajo predvsem zdravila iz skupine antiurikozurikov. Druga zdravila in snovi, ki delujejo na ta na\xc4\x8din, so \xc5\xa1e diuretiki, salicilati, pirazinamid, etambutol, nikotinska kislina, ciklosporin, 2-etilamino-1,3,4-tiadiazol ter citostatiki._NEWLINE_Gen SLC2A9 nosi zapis za beljakovino, ki pomaga pri izplavljanju se\xc4\x8dne kisline iz ledvic. Dolo\xc4\x8deni polimorfizmi posameznega nukleotida pomembno vplivajo na krvne koncentracije se\xc4\x8dne kisline._NEWLINE_Ketogena dieta ovira zmo\xc5\xbenost ledvic za izlo\xc4\x8danje se\xc4\x8dne kisline zaradi kompeticije med se\xc4\x8dno kislino in ketoni na prena\xc5\xa1alnih beljakovinah._NEWLINE_Na ledvi\xc4\x8dno funkcijo in posledi\xc4\x8dno hiperurikemijo pomembno vpliva tudi povi\xc5\xa1ana krvna koncentracija svinca, vendar vzro\xc4\x8dna povezava ni pojasnjena.\n_START_SECTION_\nVzroki me\xc5\xa1anega tipa\n_START_PARAGRAPH_\nV to skupino sodijo dejavniki, ki izkazujejo oboje delovanje, torej povi\xc5\xa1ano proizvodnjo in zavrto izlo\xc4\x8danje se\xc4\x8dne kisline._NEWLINE_Prekomerno u\xc5\xbeivanje alkohola je pomemben vzrok hiperurikemije. Proizvodnjo se\xc4\x8dne kisline povi\xc5\xa1a s tem, da povzro\xc4\x8di povi\xc5\xa1ano nastajanje mle\xc4\x8dne kisline in s tem lakti\xc4\x8dno acidozo. Povi\xc5\xa1a tudi plazemsko koncentracijo hipoksantina in ksantina, ker pospe\xc5\xa1i presnovo adeninskih nukleotidov. Morda je tudi \xc5\xa1ibek zaviralec ksantinske dehidrogenaze. Nadalje, pivo vsebuje zaradi fermentacije purine. Etanol zni\xc5\xbeuje izlo\xc4\x8danje se\xc4\x8dne kisline skozi ledvice, ker povzro\xc4\x8da dehidracijo in v redkih primerih tudi ketoacidozo._NEWLINE_Hrana z visoko vsebnostjo fruktoze znatno doprinese k tveganju za hiperurikemijo. Povi\xc5\xa1ane vrednosti se\xc4\x8dne kisline so posledica produkta presnove fruktoze, ki deluje na presnovo purinov. Pride do pove\xc4\x8dane pretvorbe ATP-ja v inozin in posledi\xc4\x8dno v se\xc4\x8dno kislino ter do pove\xc4\x8dane sinteze purinov. Hkrati pa fruktoza tudi zavira izlo\xc4\x8danje se\xc4\x8dne kisline zaradi kompeticije na prena\xc5\xa1alni beljakovini SLC2A9. U\xc4\x8dinek fruktoze na izlo\xc4\x8danje se\xc4\x8dne kisline je izrazitej\xc5\xa1i pri posameznikih z dednim nagnjenjem za hiperurikemijo in putiko._NEWLINE_Pri stradanju za\xc4\x8dne telo presnavljati lastna tkiva, ki pa so bogata s purini. Tako pride, podobno kot pri s purini bogati prehrani, do pove\xc4\x8dane pretvorbe purinov v se\xc4\x8dno kislino. Pri zelo nizko kalori\xc4\x8dni prehrani brez ogljikovih hidratov lahko nastopi zelo huda hiperurikemija. Stradanje tudi moti izlo\xc4\x8danje se\xc4\x8dne kisline zaradi kompeticije s ketoni.\n_START_SECTION_\nZdravljenje\n_START_PARAGRAPH_\nObarjanje kristalov se\xc4\x8dne kisline in obratno tudi njihovo raztapljanje sta odvisna od koncentracije se\xc4\x8dne kisline, pH-ja, koncentracije natrija in temperature. Zdravljenje temelji na teh parametrih.\n_START_SECTION_\nKoncentracija\n_START_PARAGRAPH_\nPo Le Chatelierevem na\xc4\x8delu zna\xc5\xbeanje koncentracije se\xc4\x8dne kisline v krvi povzro\xc4\x8di raztapljanje kristalov v kri, iz katere se nato izlo\xc4\x8da skozi ledvice. Vzdr\xc5\xbeevanje nizke koncentracije se\xc4\x8dne kisline prepre\xc4\x8duje nadaljnje obarjanje novih kristalov. \xc4\x8ce ima bolnik kroni\xc4\x8dni protin (putiko) ali uratne tofe, lahko pride do obse\xc5\xbenega nalaganja uratnih kristalov v sklepih in drugih tkivih in v takih primerih je po navadi potrebno agresivno in dolgotrajno zdravljenje._NEWLINE_Najpogosteje uporabljana zdravila pri hiperurikemiji so dveh vrst: zaviralci ksantinske oksidaze in urikozuriki. Prvi zni\xc5\xbeajo proizvodnjo se\xc4\x8dne kisline, tako da vplivajo na encim ksantinsko oksidazo, drugi pa pove\xc4\x8dajo izlo\xc4\x8danje se\xc4\x8dne kisline skozi ledvice, saj zavrejo reabsorpcijo se\xc4\x8dne kisline nazaj v kri. Pri bolnikih, ki so na hemodializi, lahko sevelamer znatno zmanj\xc5\xa1a krvne vrednosti se\xc4\x8dne kisline, in sicer z adsorpcijo uratov v \xc4\x8drevesju. Pri \xc5\xbeenskah povezujejo kombinirane peroralne kontraceptive z znatnim zni\xc5\xbeanjem serumskih koncentracij se\xc4\x8dne kisline._NEWLINE_Nemedikamentozno zdravljenje hiperurikemije vklju\xc4\x8duje dieto z nizko vsebnostjo purinov ter razli\xc4\x8dna prehranska dopolnila. Vendar \xc5\xa1tevilni zdravniki menijo, da je omenjeni na\xc4\x8din zdravljena le malo u\xc4\x8dinkovit oziroma sploh neu\xc4\x8dinkovit. Uporabljale so se tudi litijeve soli, saj litij pove\xc4\x8da topnost uratov.\n_START_SECTION_\npH\n_START_PARAGRAPH_\nSpreminjanje serumskega pH-ja ni ne enostavno ne varno. Zdravljenje na na\xc4\x8delu spreminjanja pH-ja temelji zlasti na spreminjanju kislosti se\xc4\x8da, s \xc4\x8dimer se zmanj\xc5\xa1a tveganje za nastanek ledvi\xc4\x8dnih uratnih kamnov. Sredstva, ki lahko pomagajo pri naalkaljenju se\xc4\x8da, so natrijev bikarnonat, kalijev citrat, magnezijev citrat in Shohlova raztopina (ki jo sedaj nadome\xc5\xa1\xc4\x8dajo z Bicitro). Zdravilo s podobnim u\xc4\x8dinkom je acetazolamid.\n_START_SECTION_\nTemperatura\n_START_PARAGRAPH_\nNizka temperatura je spro\xc5\xbeilni dejavnik akutnega napada putike, kar je najverjetneje posledica odvisnosti obarjanje kristalov se\xc4\x8dne kisline v tkivih pri ni\xc5\xbejih temperaturah. Tako je eden od ukrepov prepre\xc4\x8devanja napadov putike vzdr\xc5\xbeevanje okon\xc4\x8din toplih; pomaga lahko tudi namakanje v topli vodi.\n_START_SECTION_\nPrognoza\n_START_PARAGRAPH_\nHiperurikemija lahko vodi v putiko in pri mo\xc4\x8dnem povi\xc5\xa1anju koncentracij se\xc4\x8dne kisline tudi do ledvi\xc4\x8dne odpovedi.'